title: Smernica Rady 2009/158/ES z 30. novembra 2009 , o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín (Text s významom pre EHP)

text:
               22.12.2009

               SK

               Úradný vestník Európskej únie

               L 343/74

      SMERNICA RADY 2009/158/ES

   z 30. novembra 2009,
   o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín
   (kodifikované znenie)
   (Text s významom pre EHP)
   RADA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, najmä na jej článok 37,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Smernica Rady 90/539/EHS z 15. októbra 1990 o veterinárnych podmienkach, ktorými sa spravuje obchodovanie s hydinou a násadovými vajcami v rámci spoločenstva a ich dovoz z tretích krajín (2) bola opakovane (3) podstatným spôsobom zmenená a doplnená. V záujme jasnosti a prehľadnosti by sa mala táto smernica kodifikovať.

               (2)

               Hydina ako živé zvieratá a násadové vajcia ako živočíšne výrobky sú uvedené na zozname výrobkov v prílohe I zmluvy.

               (3)

               Na zabezpečenie racionálneho rozvoja produkcie hydiny a zvýšenia produktivity tohto odvetvia by mali byť stanovené na úrovni Spoločenstva určité zdravotno-hygienické pravidlá obchodovania s hydinou a násadovými vajcami v rámci Spoločenstva.

               (4)

               Chov a výkrm hydiny patrí k základným poľnohospodárskym činnostiam a predstavuje zdroj príjmov pre časť poľnohospodárskeho obyvateľstva.

               (5)

               S cieľom podporiť vnútorný trh Spoločenstva s hydinou a násadovými vajcami by nemali existovať rozdiely v zdravotno-hygienických podmienkach jednotlivých členských štátov.

               (6)

               Pre harmonický rozvoj obchodovania v rámci Spoločenstva je nutné stanoviť režim Spoločenstva, ktorý by bol použiteľný na dovozy z tretích krajín.

               (7)

               Je treba z pôsobnosti tejto smernice vyňať špecifické obchodovanie na účel výstav a súťaží.

               (8)

               Za súčasného stavu rozvoja moderného hydinárstva je najlepším spôsobom podpory harmonického rozvoja obchodovania s hydinou a násadovými vajcami v rámci Spoločenstva zabezpečenie kontroly v zariadeniach výrobcu.

               (9)

               Je nevyhnutné ponechať kompetentné orgány členských štátov, aby schvaľovali zariadenia zodpovedajúce podmienkam stanoveným v tejto smernici a aby zabezpečovali dodržovanie týchto podmienok.

               (10)

               Nariadenie Rady ES č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (4), požaduje predajné normy pre výrobky z vajec a hydiny. Nariadenie Komisie 617/2008 z 27. júna 2008, ktorým sa stanovujú podrobné pravidlá uplatňovania nariadenia Rady (ES) č. 1234/2007, pokiaľ ide o uvádzanie násadových vajec a jednodňovej hydiny na trh8 (5) stanovuje podrobnosti uplatňovania uvedeného nariadenia pokiaľ ide o uvádzanie násadových vajec a jednodňovej hydiny na trh a predovšetkým pokiaľ ide o udeľovanie rozlišovacieho čísla výrobnému zariadeniu a označovanie násadových vajec. V zmysle je treba Z praktických dôvodov by sa na účely tejto smernice mali prijať rovnaké kritériá na identifikáciu a výrobných závodov a značení násadových vajec.

               (11)

               Členské štáty by mali určovať národné referenčné laboratóriá a zabezpečujú všetky potrebné údaje a aktualizácie Členské štáty by mali sprístupňovať takéto informácie ostatným členským štátom a verejnosti.

               (12)

               Pri obchodovaní s hydinou a násadovými vajcami v rámci Spoločenstva by mali byť splnené určité požiadavky na zdravie zvierat, aby sa zabránilo rozširovaniu nákazlivých chorôb.

               (13)

               Je nutné z rovnakého dôvodu stanoviť príslušné podmienky prepravy.

               (14)

               Je dôležité zabezpečiť, aby Komisia — s ohľadom na pokroky dosiahnuté jedným členským štátom pri tlmení niektorých nákaz hydiny — schválila dodatočné požiadavky tohto členského štátu podľa jeho národných predpisov, pokiaľ poskytujú aspoň rovnocenné záruky. V súvislosti s tým sa javí ako vhodné schváliť štatúty štátov alebo území štátov s ohľadom na niektoré choroby, ktoré by mohli napadnúť hydinu.

               (15)

               Pokiaľ obchod uskutočňovaný v rámci Spoločenstva vo veľmi malom rozsahu nemôže z praktických dôvodov vyhovieť celému komplexu všetkých požiadaviek, je vždy potrebné, aby boli rešpektované aspoň určité základné predpisy.

               (16)

               Aby bolo zabezpečené splnenie uvedených požiadaviek, malo by sa stanoviť, aby úradný veterinárny lekár vydával veterinárne osvedčenie, ktoré by sprevádzalo hydinu a násadové vajcia až do miesta určenia.

               (17)

               Čo sa týka organizácie a požiadaviek na kontrolu uskutočňovanú členským štátom, ktorý je príjemcom, a pre vyhovenie ochranným opatreniam je nevyhnutné použiť základné predpisy stanovené v smernici 90/425/EHS z 26. júna 1990 vzťahujúce sa na zootechnickú a veterinárnu kontrolu uplatňovanú v obchode v rámci Spoločenstva pre určité druhy živých zvierat a ich produkty s cieľom zdokonaliť vnútorný trh (6).

               (18)

               Je nutné stanoviť možnosti kontroly Komisie v spolupráci s kompetentnými úradmi členských štátov.

               (19)

               Definície presného režimu v rámci Spoločenstva, používané na dovozy z tretích krajín, vyžadujú zostavenie zoznamu tretích krajín alebo ich častí, z ktorých môže byť dovážaná hydina a násadové vajcia.

               (20)

               Výber týchto krajín by mal byť založený na obecných kritériách, ktoré berú do úvahy zdravotný stav hydiny a iných zvierat, organizáciu a právomoci veterinárnych služieb a platné zdravotnícke zákonodarstvo.

               (21)

               Je dôležité nepripustiť dovoz hydiny a násadových vajec z krajín zamorených infekčnými ochoreniami hydiny alebo bez výskytu týchto ochorení len krátku dobu, pretože tieto krajiny predstavujú nebezpečenstvo pre hospodárske zvieratá Spoločenstva.

               (22)

               Všeobecné podmienky uplatňované pri dovozoch z tretích krajín by mali byť doplnené zvláštnymi podmienkami, stanovenými v súlade so zdravotnou situáciou v každej z týchto krajín.

               (23)

               Vybavenie dovozu hydiny alebo násadových vajec osvedčením zhodným s daným vzorom je jedným z účinných prostriedkov, ktoré dovoľujú overiť si uplatnenie predpisov Spoločenstva. Tieto predpisy môžu obsahovať zvláštne ustanovenia a môžu sa meniť podľa toho, z ktorej tretej krajiny pochádzajú, a vzory osvedčení by mali byť zavedené až podľa toho.

               (24)

               Je treba poveriť veterinárnych expertov Komisie, aby v tretích krajinách kontrolovali, či sú podmienky Spoločenstva rešpektované.

               (25)

               Pri kontrole dovozu by sa mal zisťovať pôvod a zdravotný stav hydiny a násadových vajec.

               (26)

               S ohľadom na ochranu zdravia ľudí a zvierat členské štáty by mali mať možnosť zaviesť vhodné opatrenia vrátane usmrtenia a neškodného odstránenia hydiny alebo násadových vajec pri vstupe na územie Spoločenstva a počas prepravy do miesta určenia.

               (27)

               Vzhľadom na trvalý rozvoj hydinárstva bude treba vykonávať zmeny v metódach tlmenia nákaz hydiny.

               (28)

               Je vhodné prijať opatrenia potrebné na vykonávanie tejto smernice v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (7).

               (29)

               Táto smernica sa nedotýka povinností členských štátov týkajúcich sa lehôt na transpozíciu tých aktov do vnútroštátneho práva, ktoré sú uvedené v prílohe VI časti B,

         PRIJALA TÚTO SMERNICU:
   KAPITOLA I
   VŠEOBECNÉ USTANOVENIA
   Článok 1
   1.   Táto smernica vymedzuje veterinárno-zdravotné podmienky, ktorými sa riadi obchodovanie s hydinou a násadovými vajcami v rámci Spoločenstva a dovozy hydiny a násadových vajec z tretích krajín.
   2.   Táto smernica sa nevzťahuje na hydinu určenú na výstavy, prehliadky alebo preteky.
   Článok 2
   V zmysle tejto smernice pojmy „úradný veterinár“ a „tretia krajina“ znamenajú úradného veterinára a tretie krajiny, ako sú definované v smernici 2004/68/ES z 26. apríla 2004, ktorá ustanovuje pravidlá zdravia zvierat na dovoz a tranzit určitých živých kopytníkov do Spoločenstva a cez Spoločenstvo (8).
   Takisto sa uplatňujú nasledujúce definície:

               1.

               „hydina“ znamená kury domáce, moriaky, perličky, kačice, husi, prepelice, holuby, bažanty, jarabice, a vtáky bežce (Ratitae) odchované alebo držané v zajatí na rozmnožovanie, na produkciu mäsa alebo konzumných vajec alebo na získanie diviny na zazverenie;

               2.

               „násadové vajcia“ znamenajú vajcia pochádzajúce od hydiny a určené na liahnutie;

               3.

               „jednodňová hydina“ znamenajú hydinu, ktorá nie je staršia ako 72 hodín, ešte nie je nakŕmená avšak, pižmovky lesklé (Cairina moschata) alebo ich kríženci môžu byť kŕmené;

               4.

               „plemenná hydina“ znamená hydinu vo veku 72 hodín alebo staršia, určená na produkciu násadových vajec;

               5.

               „úžitková hydina“ znamená hydinu starú 72 hodín alebo viac, chovanú na produkciu mäsa/alebo konzumných vajec, alebo divú zver určenú na zazverenie;

               6.

               „jatočná hydina“ znamená hydinu dodanú priamo na bitúnok, aby tam bola zabitá s minimálnym odkladom, ale najneskôr do 72 hodín po dovezení;

               7.

               „kŕdeľ“ znamená všetku hydinu rovnakého zdravotného stavu držanú v rovnakých priestoroch alebo na tom istom ohradenom pozemku a predstavujúcu jednu epidemiologickú jednotku. Do domácej hydiny sa zahŕňajú všetky vtáky zdieľajúce ten istý vzdušný priestor;

               8.

               „prevádzka“ znamená alebo závod využívaný na chov alebo držbu hydiny na reprodukciu alebo na produkciu hydiny;

               9.

               „chov“ znamená zariadenie alebo jeho časť umiestnené v jednom mieste a určené na nasledujúce činnosti:

                           a)

                           výberový chov: zariadenie, ktorého činnosť spočíva v produkcii násadových vajec určených na produkciu chovnej hydiny;

                           b)

                           rozmnožovací chov: zariadenie, ktorého činnosť spočíva v produkcii násadových vajec určených na výrobu úžitkovej hydiny;

                           c)

                           chovné zariadenie:

                                       i)

                                       buď chovné zariadenie pre chovnú hydinu, ktoré je zariadením chovajúcim chovnú hydinu pred reproduktívnou etapou;
                                       alebo

                                       ii)

                                       chovné zariadenie pre úžitkovú hydinu, ktoré je zariadením chovajúcim úžitkovú hydinu na znášanie vajec pred etapou znášania vajec;

                           d)

                           liaheň: zariadenie, ktorého činnosť spočíva v uložení násadových vajec do inkubátora, ich liahnutie a dodanie jednodňovej hydiny;

               10.

               „poverený veterinár“ znamená veterinára povereného príslušným veterinárnym orgánom, aby na jeho zodpovednosť vykonával kontroly stanovené v tejto smernici vo vybranom zariadení;

               11.

               „schválené laboratórium“ znamená laboratórium umiestnené na území členského štátu, schválené kompetentnou veterinárnou autoritou a poverené pod zodpovednosťou tejto autority vykonávať diagnostické skúšky predpísané touto smernicou;

               12.

               „zdravotná prehliadka“ znamená prehliadku vykonávanú úradným alebo povereným veterinárom, zameranú na preverenie zdravotného stavu všetkej hydiny jedného chovu;

               13.

               „povinne oznamované nákazy“ znamenajú nákazy vymenované v prílohe V;

               14.

               „ohnisko“ znamená ohnisko ako je definované v smernici Rady 82/894/EHS z 21. decembra 1982 týkajúca sa hlásenia nákaz zvierat v Spoločenstve (9);

               15.

               „karanténna stanica“ znamená zariadenie, kde je hydina držaná v úplnej izolácii, bez priameho alebo nepriameho kontaktu s inou hydinou, s cieľom, aby tu bola podrobená dlhodobému pozorovaniu a aby sa tam mohli vykonávať rôzne skúšky vzhľadom na nákazy, uvedené v prílohe V;

               16.

               „utratenie“ znamená postup zabezpečujúci zničenie všetkej hydiny a všetkých výrobkov, ktoré sú nakazené alebo podozrivé z nákazy, a to pri dodržaní všetkých nevyhnutných zdravotných zábezpek vrátane dezinfekcie.

         KAPITOLA II
   PRAVIDLÁ PRE OBCHODOVANIE V RÁMCI SPOLOČENSTVA
   Článok 3
   1.   Členské štáty predložia Komisii do 1. júla 1991 plán národných opatrení, ktorý je treba realizovať na zabezpečenie pravidiel stanovených v prílohe II pre schvaľovanie závodov na obchodovanie s hydinou a násadovými vajcami v rámci Spoločenstva.
   Komisia tieto plány preskúma. V súlade s postupom uvedeným v článku 33 ods. 2 môžu byť plány schválené, prípadne pozmenené alebo doplnené pred ich schválením.
   2.   V súlade s postupom uvedeným v článku 33 ods. 2 môžu byť zmeny alebo doplnky k plánu, ktorý bol schválený v súlade s druhým pododsekom odseku 1 tohto článku:

               a)

               schválené podľa požiadavky príslušného členského štátu so zreteľom na vývoj situácie v tomto členskom štáte, alebo

               b)

               vyžiadané so zreteľom na pokrok v metódach prevencie a tlmenia nákazy.

         Článok 4
   Každý členský štát určí národné referenčné laboratórium zodpovedné za koordináciu diagnostických metód stanovených v tejto smernici a ich používanie schválenými laboratóriami na jeho území.
   Každý členský štát sprístupní údaje o svojom národnom referenčnom laboratóriu a všetky následné zmeny ostatným členským štátom a verejnosti.
   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 33 ods. 2
   Článok 5
   Na účely vykonávania obchodu v Spoločenstve:

               a)

               násadové vajcia, jednodňová hydina, chovná hydina a úžitková hydina musia spĺňať podmienky stanovené v článkoch 6, 15, 18 a 20. Musia tiež spĺňať akékoľvek podmienky stanovené podľa článkov 16 a 17.
               Okrem toho:

                           i)

                           násadové vajcia musia spĺňať podmienky stanovené v článku 8;

                           ii)

                           jednodňová hydina musí spĺňať podmienky stanovené v článku 9;

                           iii)

                           chovná hydina a úžitková hydina musia spĺňať podmienky stanovené v článku 10;

               b)

               jatočná hydina musí spĺňať podmienky uvedené v článkoch 11, 15, 18 a 20 a tie, ktoré sú uvedené podľa článkov 16 a 17;

               c)

               hydina (vrátane jednodňovej hydiny) určená na zazverenie musia spĺňať podmienky uvedené v článkoch 12, 15, 18 a 20 a tie, ktoré sú stanovené podľa článkov 16 a 17;

               d)

               pokiaľ ide o salmonelu, musí hydina určená pre Fínsko a Švédsko spĺňať podmienky stanovené podľa článku 13.

         Článok 6
   Násadové vajcia, jednodňová hydina, chovná a úžitková hydina musia pochádzať:

               a)

               zo závodov, ktoré spĺňajú nasledujúce požiadavky:

                           i)

                           musia byť schválené pod číslom určeným príslušným úradom v súlade s predpismi, ktoré sú uvedené v kapitole I prílohy II;

                           ii)

                           v čase expedície sa na ne nesmú vzťahovať nijaké veterinárne zdravotné obmedzenia platné pre hydinu;

                           iii)

                           nesmú sa nachádzať v oblasti, ktorá z dôvodov zdravia zvierat podlieha obmedzujúcim opatreniam v súlade s legislatívou Spoločenstva v dôsledku prepuknutia choroby, na ktorú je hydina nákazlivá;

               b)

               kŕdeľ, ktorý v čase odoslania nevykazuje žiadny klinický príznak alebo podozrenie z nákazlivej choroby hydiny.

         Článok 7
   Každý členský štát vypracuje a priebežne aktualizuje zoznam zariadení schválených v súlade s článkom 6 písm. a) bodom i) a ich rozlišovacích čísel a sprístupní ho ostatným členským štátom a verejnosti.
   Podrobné pravidlá jednotného uplatňovania tohto článku sa môžu prijať v súlade s postupom uvedeným v článku 33 ods. 2
   Článok 8
   1.   V čase odoslania násadové vajcia musia:

               a)

               pochádzať z kŕdľov, ktoré:

                           i)

                           boli držané viac ako šesť týždňov v jednom alebo viacerých zariadeniach Spoločenstva, ako je uvedené v článku 6 písm. a) bode i);

                           ii)

                           v prípade vakcinácie, boli vakcinované v súlade s vakcinačnými podmienkami v prílohe III;

                           iii)

                           a ktoré:

                                       —

                                       sa podrobili zdravotnej prehliadke zvierat vykonanej úradným veterinárnym lekárom alebo povereným veterinárnym lekárom počas 72 hodín pred odoslaním a v čase prehliadky nevykazovali žiadny klinický príznak ani podozrenie z nákazlivej choroby, alebo

                                       —

                                       mali mesačnú zdravotnú inšpekčnú prehliadku vykonanú úradným veterinárnym lekárom alebo povereným veterinárnym lekárom, pričom posledná prehliadka bola v rámci 31 dní od odoslania. Ak sa zvolí táto možnosť, musí byť vykonané tiež posúdenie úradným veterinárnym lekárom alebo povereným veterinárnym lekárom záznamov o zdravotnom stave kŕdľa a zhodnotenie jeho súčasného zdravotného stavu, ako je posúdený na základe najnovších informácií poskytnutých osobou, ktorá má na starosti kŕdeľ počas 72 hodín pred odoslaním. V prípade ak záznamy alebo iné informácie vedú k podozreniu z choroby, kŕdle musia mať prehliadku zdravotného stavu zvierat vykonanú úradným veterinárnym lekárom alebo povereným veterinárnym lekárom, ktorá vylúčila možnosť nákazlivej choroby hydiny;

               b)

               byť označené v súlade s nariadením (ES) č. 617/2008;

               c)

               boli dezinfikované v súlade s pokynmi úradného veterinárneho lekára.

         2.   Ak nákazlivé choroby hydiny, ktoré sa môžu prenášať vajcami, prepuknú v kŕdli, ktorý dodával násadové vajcia počas obdobia ich inkubácie, musí byť informovaná príslušná liaheň a orgán alebo orgány zodpovedné za liaheň a kŕdeľ pôvodu.
   Článok 9
   Jednodňová hydina:

               a)

               musí byť vyliahnutá z násadových vajec, ktoré zodpovedajú požiadavkám článkov 6 a 8;

               b)

               musí spĺňať vakcinačné podmienky v prílohe II, ak bola vakcinovaná;

               c)

               nesmie v čase dodávky vykazovať žiadne príznaky, ktoré by mohli viesť k podozreniu z ochorenia na základe prílohy II kapitoly II časti B bodu 2 písm. g) a h).

         Článok 10
   V čase dodávky musí plemenná a úžitková hydina:

               a)

               byť od svojho vyliahnutia alebo viac ako 6 týždňov držaná v jednom alebo viacerých chovoch Spoločenstva uvedených v článku 6, písm. a), bod i);

               b)

               spĺňať vakcinačné podmienky v prílohe III, ak boli vakcinované;

               c)

               byť podrobená zdravotnej prehliadke vykonanej úradným veterinárnym lekárom alebo povereným veterinárnym lekárom počas 48 hodín pred odoslaním a v čase prehliadky nevykazovať žiaden klinický príznak, ani podozrenie z nákazlivej choroby hydiny.

         Článok 11
   V čase dodávky jatočná hydina pochádza z prevádzky:

               a)

               v ktorej bola chovaná od vyliahnutia alebo viac ako 21 dní;

               b)

               na ktorú sa nevzťahujú žiadne veterinárne zdravotné obmedzenia týkajúce sa hydiny;

               c)

               kde zdravotná prehliadka vykonaná úradným veterinárnym lekárom alebo povereným veterinárnym lekárom počas piatich dní pred odoslaním v kŕdli hydiny, z ktorého je zostavená zásielka hydiny na zabitie, neodhalila v tomto kŕdli žiadny klinický príznak alebo podozrenie z nákazlivej choroby hydiny;

               d)

               ktorá sa nenachádza v oblasti, ktorá z dôvodov zdravia zvierat podlieha obmedzujúcim opatreniam v súlade s legislatívou Spoločenstva v dôsledku prepuknutia choroby, na ktorú je hydina nákazlivá.

         Článok 12
   1.   V čase odoslania hydina staršia ako 72 hodín, určená na zazverenie divej zveri pochádza z chovu:

               a)

               kde bola držaná od vyliahnutia alebo viac ako 21 dní a kde sa nedostala do styku s novo prisunutou hydinou počas dvoch týždňov pred odoslaním;

               b)

               ktorý nepodlieha obmedzeniam týkajúcim sa zdravia zvierat uplatniteľným na hydinu;

               c)

               kde zdravotná prehliadka vykonaná úradným veterinárnym lekárom alebo povereným veterinárnym lekárom počas 48 dní pred odoslaním v kŕdli hydiny, z ktorého má byť zostavená zásielka, neodhalila v tomto kŕdli žiadny klinický príznak, ani podozrenie z nákazlivej choroby hydiny;

               d)

               ktorá sa nenachádza v oblasti, ktorá z dôvodov zdravia zvierat podlieha zákazu v súlade s legislatívou Spoločenstva v dôsledku prepuknutia choroby, na ktorú je hydina nákazlivá.

         2.   Článok 6 sa neuplatňuje na hydinu uvedenú v odseku 1.
   Článok 13
   1.   Pokiaľ ide o salmonelu a sérotypy neuvedené v prílohe II kapitole III (A), zásielky jatočnej hydiny pre Fínsko a Švédsko musia byť podrobené mikrobiologickým testom vzoriek odobratých v mieste pôvodu v súlade s rozhodnutím Rady 95/410/ES z 22. júna 1995 ustanovujúcim zásady mikrobiologického vyšetrenia vzoriek odobratých v prevádzkarni pôvodu hydiny na zabitie určenej pre Fínsko a Švédsko (10).
   2.   Rozsah požadovaných testov uvedených v odseku 1 a metódy, ktoré sa použijú, sa určia so zreteľom na stanovisko Európskeho úradu pre bezpečnosť potravín a s ohľadom na operatívny program, ktorý Fínsko a Švédsko predložia Komisii.
   3.   Test uvedený v odseku 1 sa nevykonáva u jatočnej hydiny pochádzajúcej z hospodárstva, ktoré sa podieľa na programe uznanom za rovnocenný programu uvedenému v odseku 2 na základe postupu uvedeného v článku 33 ods. 2
   Článok 14
   1.   Požiadavky článkov 5 až 11 a 18 sa nevzťahujú na obchodovanie s hydinou a násadovými vajcami v rámci Spoločenstva, ak ide o zásielky s menej ako 20 jednotkami za predpokladu, že sú v súlade s odsekom 2 tohto článku.
   2.   Hydina a násadové vajcia podľa odseku 1 v čase ich dodávky pochádzajú z kŕdľov:

               a)

               ktoré sú chované na území Spoločenstva buď od svojho vyliahnutia, alebo najmenej v období 3 mesiacov;

               b)

               ktoré sú v čase dodávky bez klinických príznakov nákazlivých chorôb;

               c)

               spĺňajú vakcinačné podmienky v prílohe III, ak boli vakcinované;

               d)

               na ktoré sa neuplatňujú žiadne veterinárne zdravotné obmedzenia vzťahujúce sa na hydinu;

               e)

               ktorá sa nenachádza v oblasti, ktorá z dôvodov zdravia zvierat podlieha obmedzujúcim opatreniam v súlade s legislatívou Spoločenstva v dôsledku prepuknutia choroby, na ktorú je hydina nákazlivá.
               Všetky vtáky v zásielke musia mať zistený negatívny výsledok sérologických testov na protilátky Salmonella pullorum a Salmonella gallinarum v súlade s prílohou II, kapitola III v mesiaci predchádzajúcom odoslaniu. V prípade násadových vajec alebo jednodňovej hydiny, sa musí sérologicky testovať kŕdeľ pôvodu na Salmonella pullorum a Salmonella gallinarum v priebehu troch mesiacov pred odoslaním na úrovni, ktorá poskytuje 95 % dôveru týkajúcu sa zistenia nákazy pri 5 % prevalencii.

         3.   Ustanovenia odsekov 1 a 2 sa nevzťahujú na zásielky obsahujúce vtáky zo skupiny bežcov alebo násadové vajcia vtákov zo skupiny bežcov.
   Článok 15
   1.   V prípade zásielok hydiny a násadových vajec z členských štátov alebo z regiónov členských štátov, v ktorých sa vykonáva vakcinácia hydiny proti pseudomoru hydiny do členského štátu alebo regiónu členského štátu, ktorých štatút bol uznaný v súlade s odsekom 2, sa uplatňujú tieto pravidlá:

               a)

               násadové vajcia musia pochádzať z kŕdľov, ktoré:

                           i)

                           neboli vakcinované, alebo

                           ii)

                           boli vakcinované s použitím inaktivovanej vakcíny, alebo

                           iii)

                           boli vakcinované s použitím živej vakcíny, za predpokladu, že vakcinácia sa vykonala najmenej 30 dní pred zberom násadových vajec;

               b)

               jednodňová hydina (vrátane kurčiat určených na zazverenie) nesmie byť vakcinovaná proti pseudomoru hydiny a musí pochádzať z:

                           i)

                           násadových vajec, ktoré vyhovujú podmienkam uvedených v písmene a) a

                           ii)

                           liahne, ktorej prevádzková prax zabezpečí, že takéto vajcia budú inkubované v úplne inom čase a na iných miestach ako vajcia, ktoré nevyhovujú podmienkam uvedeným v písmene a);

               c)

               chovná a úžitková hydina:

                           i)

                           nesmie byť vakcinovaná proti pseudomoru hydiny a

                           ii)

                           musí byť izolovaná po dobu 14 dní pred odoslaním, buď v chove alebo v karanténnej stanici pod dozorom úradného veterinárneho lekára. V tejto súvislosti nesmie byť žiadna hydina – či už v chove pôvodu alebo v karanténnej stanici – vakcinovaná proti pseudomoru hydiny v priebehu 21 dní predchádzajúcich odoslaniu a žiadny vták, ktorý nie je spôsobilý pre odoslanie nesmie byť v takomto čase dovezený do chovu alebo do karanténnej stanice; navyše v karanténnych staniciach sa nemôže vykonávať žiadna vakcinácia a

                           iii)

                           musela byť podrobená v priebehu 14 dní predchádzajúcich odoslaniu reprezentatívnemu serologickému testovaniu s negatívnymi výsledkami, s cieľom potvrdiť výskyt protilátok proti pseudomoru hydiny v súlade s podrobnými pravidlami prijatými v súlade s postupom uvedenom v článku 33 ods. 2;

               d)

               hydina určená na zabitie musí pochádzať z kŕdľov, ktoré:

                           i)

                           pokiaľ neboli vakcinované proti pseudomoru hydiny, vyhovujú požiadavkám písmena c), bodu iii);

                           ii)

                           pokiaľ boli vakcinované, boli podrobené v priebehu 14 dní predchádzajúcich odoslaniu a na základe reprezentatívnej vzorky testu na izolovanie vírusu pseudomoru hydiny v súlade s podrobnými pravidlami schválenými v súlade s postupom uvedeným v článku 33 ods. 2

         2.   Ak členský štát alebo región, alebo regióny členského štátu chcú, aby boli uznané za nevakcinované (bez vakcinácie) proti pseudomoru hydiny, môžu predložiť program, ako je uvedené v článku 16 ods. 1
   Komisia preskúma programy predložené členskými štátmi. Programy sa môžu schváliť v súlade s kritériami uvedenými v článku 16 ods. 1 podľa postupu uvedeného v článku 33 ods. 2 Akékoľvek dodatočné záruky, všeobecné alebo osobitné, ktoré sa môžu požadovať pri obchode vo vnútri Spoločenstva, môžu byť definované v súlade s rovnakým postupom.
   Tam, kde sa členský štát alebo región členského štátu domnieva, že dosiahol štatút bez vakcinácie proti pseudomoru hydiny, môže byť predložená Komisii žiadosť o uznanie štatútu bez vakcinácie proti pseudomoru hydiny v súlade s postupom uvedeným v článku 33 ods. 2
   Prvky, ktoré sa majú zohľadniť s cieľom určenia štatútu bez vakcinácie proti pseudomoru hydiny členského štátu alebo regiónu, sú údaje uvedené v článku 17 ods. 1 a najmä nasledujúce kritériá:

               a)

               vakcinácia proti pseudomoru hydiny nesmie byť povolená počas predchádzajúcich 12 mesiacov, s výnimkou povinnej vakcinácie poštových holubov uvedenej v článku 17 ods. 3 smernice Rady 92/66/EHS zo 14. júla 1992 zavádzajúcej opatrenia Spoločenstva na kontrolu pseudomoru hydiny (11);

               b)

               chovné kŕdle majú byť sérologicky sledované aspoň raz za rok na prítomnosť pseudomoru hydiny podľa podrobných pravidiel prijatých v súlade s postupom uvedeným v článku 33 ods. 2;

               c)

               chovy neobsahujú žiadnu hydinu, ktorá bola vakcinovaná proti pseudomoru hydiny počas predchádzajúcich 12 mesiacov, s výnimkou poštových holubov vakcinovaných podľa článku 17 ods. 3 smernice 92/66/EHS.

         3.   Komisia môže pozastaviť štatút bez vakcinácie proti pseudomoru hydiny v súlade s postupom uvedeným v článku 33 ods. 2 v prípade:

               a)

               vážnej epizoocie pseudomoru hydiny, ktorá nie je zvládnutá; alebo

               b)

               odstránenia legislatívnych obmedzení zakazujúcich systematické prikláňanie sa k pravidelnej vakcinácii proti pseudomoru hydiny.

         Článok 16
   1.   Keď členský štát vypracuje alebo vypracoval dobrovoľný alebo povinný program boja proti nákaze, ku ktorej je hydina vnímavá, môže ho predložiť Komisii s tým, že uvedie predovšetkým:

               a)

               rozšírenie nákazy na svojom území;

               b)

               zdôvodnenie programu na základe závažnosti nákazy a jeho prínos v porovnaní s nákladmi;

               c)

               zemepisnú oblasť, v ktorej bude program uplatnený;

               d)

               rozdielne statusy pre jednotlivé chovy, normy, ktoré sa majú dosiahnuť pri každej kategórii hydiny, ako aj postupy testovania, ktoré sa použijú;

               e)

               spôsoby kontroly programu;

               f)

               následky, ktoré bude mať strata statusu pre chov, nech už k tomu došlo z akéhokoľvek dôvodu;

               g)

               opatrenia, ktoré majú byť zavedené v prípade pozitívnych výsledkov kontrol vykonaných podľa stanoveného programu.

         2.   Komisia preskúma programy predložené členskými štátmi. Programy môžu byť schválené so zreteľom na kritériá uvedené v odseku 1 v súlade s postupom uvedenom v článku 33 ods. 2 Rovnakým postupom môžu byť upresnené dodatočne všeobecné alebo špecifické záruky, ktoré sa môžu vyžadovať pri obchodovaní v rámci Spoločenstva. Tieto záruky nesmú byť prísnejšie ako záruky, ktoré požaduje členský štát na svojom vlastnom území.
   3.   Programy predložené členskými štátmi sa môžu zmeniť alebo doplniť v súlade s postupom uvedeným v článku 33 ods. 2 V súlade s rovnakým postupom môžu byť schválené zmeny alebo doplnky programov skôr schválených a záruk definovaných v súlade s odsekom 2 tohto článku.
   Článok 17
   1.   Členský štát, ktorý sa domnieva, že jeho územie alebo časť jeho územia je bez výskytu jednej z nákaz, voči ktorým je hydina vnímavá, predloží Komisii príslušné zdôvodnenie. Upresní predovšetkým:

               a)

               druh nákazy a priebeh jej výskytu na svojom území;

               b)

               výsledky sérologického, mikrobiologického alebo patologického vyšetrenia nariadeného pri úradnej kontrole a dôkaz, že táto nákaza podlieha hláseniu príslušným úradom;

               c)

               dobu trvania úradného sledovania;

               d)

               prípadne dobu, počas ktorej bolo zakázané očkovať proti tejto nákaze, a územie, na ktoré sa zákaz vzťahoval;

               e)

               predpisy umožňujúce overenie skutočnosti, že príslušná oblasť zostáva bez výskytu nákazy.

         2.   Komisia preskúma zdôvodnenie predložené členským štátom. Dodatočné záruky, všeobecné alebo špecifické, ktoré môžu byť vyžadované pri obchodovaní v rámci Spoločenstva, môžu byť definované v súlade s postupom uvedeným v článku 33 ods. 2 Tieto záruky nesmú presahovať záruky, ktoré sú vyžadované členským štátom na jeho vlastnom území.
   3.   Príslušný členský štát oznámi Komisii každú zmenu v zdôvodnení uvedenom v odseku 1. Záruky definované podľa odseku 2 môžu byť na základe takéhoto oznámenia zmenené alebo zrušené podľa postupu uvedeného v článku 33 ods. 2
   Článok 18
   1.   Jednodňová hydina a násadové vajcia sa prepravujú v:

               a)

               nepoužitých jednorazových kontajneroch navrhnutých na tento účel, ktoré sa majú použiť iba raz a potom zničiť; alebo

               b)

               kontajneroch, ktoré môžu byť znova použité pod podmienkou, že sú predtým vyčistené a dezinfikované.

         2.   V každom prípade kontajnery uvedené v odseku 1:

               a)

               obsahujú iba jednodňovú hydinu alebo násadové vajcia rovnakých druhov, kategórie a typu hydiny pochádzajúce z toho istého zariadenia;

               b)

               sú označené:

                           i)

                           názvom členského štátu a regiónu pôvodu;

                           ii)

                           číslom schválenia zariadenia pôvodu, ako je stanovené v prílohe II, kapitola I (2);

                           iii)

                           počtom kurčiat alebo vajec v každej krabici;

                           iv)

                           druhmi hydiny, ku ktorým patria vajcia alebo kurčatá.

         3.   Obaly obsahujúce jednodňovú hydinu alebo násadové vajcia môžu byť umiestnené a prepravované v kontajneroch vybavených na tento účel. Počet obalov v kontajneri a údaje uvedené v odseku 2, písmeno b) musia byť vyznačené na kontajneri.
   4.   Plemenná alebo úžitková hydina musí byť prepravovaná v krabiciach alebo klietkach, ktoré:

               a)

               obsahujú len hydinu rovnakého druhu, kategórie a typu, pochádzajúcu z rovnakého chovu;

               b)

               majú vyznačené číslo schválenia zariadenia, z ktorého hydina pochádza, ako je stanovené v prílohe II, kapitola I, bod 2.

         5.   Plemenná a úžitková hydina a jednodňová hydina musia byť dopravené v čo najkratšej lehote do cieľového zariadenia bez toho, aby sa dostali do kontaktu s inými živými vtákmi, s výnimkou chovnej alebo úžitkovej hydiny alebo jednodňovej hydiny zodpovedajúcich podmienkam uvedeným v tejto smernici.
   Jatočná hydina musí byť dodaná na bitúnok určenia čo najskôr bez toho, aby sa dostala do kontaktu s inou hydinou, vynímajúc jatočnú hydinu zodpovedajúcu podmienkam uvedeným v tejto smernici.
   Hydina určená na zazverenie sa musí dopraviť bez meškania na miesto určenia bez toho, aby prišla do styku s inou hydinou, s výnimkou hydiny určenej na zazverenie spĺňajúcej podmienky stanovené v tejto smernici.
   6.   Krabice, klietky a dopravné prostriedky musia byť riešené tak, aby:

               a)

               z nich počas prepravy nepadali výkaly a perie;

               b)

               bolo možné pozorovať hydinu;

               c)

               bolo možné ich čistiť a dezinfikovať.

         7.   Dopravné prostriedky a, pokiaľ nie sú k dispozícii, kontajnery, krabice a klietky musia byť pred naložením a po vyložení vyčistené a dezinfikované podľa pokynov vecne príslušného úradu členského štátu.
   Článok 19
   Preprava hydiny uvedenej v článku 18 ods. 5, je zakázaná cez oblasti nakazené vtáčou chrípkou alebo pseudomorom hydiny okrem prípadov, kedy je preprava uskutočňovaná po hlavných cestných alebo železničných ťahoch.
   Článok 20
   Hydinu a násadové vajcia, ktoré sú predmetom obchodu medzi členskými štátmi, musí počas prepravy na miesto určenia sprevádzať zdravotné osvedčenie, ktoré:

               a)

               zodpovedá príslušnému vzoru stanovenému v prílohe IV, doplnenému v súlade s nariadením Komisie (ES) č. 599/2004 z 30. marca 2004 o prijatí harmonizovaného vzorového certifikátu a kontrolnej správy týkajúcich sa obchodu so zvieratami a produktmi živočíšneho pôvodu v rámci Spoločenstva (12);

               b)

               je podpísané úradným veterinárnym lekárom;

               c)

               je vystavené v deň nakládky v úradnom jazyku alebo v jazykoch odosielajúceho členského štátu a v úradnom jazyku alebo úradných jazykoch členského štátu určenia;

               d)

               má platnosť 5 dní;

               e)

               pozostáva z jedného listu;

               f)

               zásadne je vystavené len pre jedného príjemcu;

               g)

               má pečiatku a podpis inej farby, ako je farba certifikátu.

         Článok 21
   Členské štáty určenia môžu v určitých prípadoch, pri rešpektovaní všeobecných podmienok zmluvy, povoliť jednému alebo viac odosielateľským členským štátom všeobecné alebo obmedzené oprávnenie dovážať na svoje územie hydinu a násadové vajcia bez osvedčenia uvedeného v článku 20.
   KAPITOLA III
   PRAVIDLÁ PRE DOVOZY Z TRETÍCH KRAJÍN
   Článok 22
   Hydina a násadové vajcia dovážané do Spoločenstva musia spĺňať podmienky stanovené v článkoch 23 až 26.
   Článok 23
   1.   Hydina a násadové vajcia musia pochádzať z tretej krajiny alebo z časti tretej krajiny uvedenej na zozname vyhotovenom Komisiou v súlade s postupom uvedeným v článku 33 ods. 2 Tento zoznam môže byť pozmenený alebo doplnený v súlade s postupom uvedeným v článku 33 ods. 3
   2.   Pri rozhodovaní, či tretia krajina alebo jej časť môže byť uvedená na zozname podľa odseku 1, je nutné predovšetkým vziať do úvahy:

               a)

               zdravotný stav hydiny, iných domácich a voľne žijúcich zvierat v tretej krajine, pričom je treba venovať pozornosť predovšetkým exotickým nákazám zvierat, zdravotnej situácii celého prostredia danej krajiny, či by prípadne mohla ohroziť zdravie ľudí alebo zvierat v členských štátoch;

               b)

               pravidelnosť a rýchlosť informácií poskytovaných treťou krajinou týkajúcich sa výskytu nákazlivých chorôb zvierat na jej území, predovšetkým nákaz uvedených na zozname Svetovej organizácie pre zdravie zvierat (OIE);

               c)

               predpisy tejto krajiny týkajúce sa predchádzania a boja s chorobami zvierat;

               d)

               štruktúru veterinárnej služby krajiny a jej právomoci;

               e)

               organizáciu a uplatňovanie opatrení na predchádzanie a potláčanie nákazlivých chorôb zvierat;

               f)

               záruky, ktoré môže tretia krajina poskytnúť s prihliadnutím na predpisy uvedené v tejto smernici;

               g)

               dodržovanie predpisov Spoločenstva o hormónoch a zvyškoch.

         3.   Zoznam uvedený v odseku 1 a všetky jeho zmeny a doplnky budú uverejnené v Úradnom vestníku Európskej únie.
   Článok 24
   1.   Hydina a násadové vajcia musia pochádzať z tretích krajín:

               a)

               v ktorých vtáčia chrípka a pseudomor hydiny, ako sú definované v smernici Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky (13) a smernici 92/66/EHS v uvedenom poradí, sú choroby oznamované podľa zákona;

               b)

               bez vtáčej chrípky a pseudomoru hydiny;
               alebo
               ktoré, aj keď nie sú bez týchto chorôb, uplatňujú opatrenia s cieľom ich kontroly aspoň rovnocenné s tými, ktoré sú stanovené v smerniciach 2005/94/ES a 92/66/EHS v uvedenom poradí.

         2.   Komisia môže v súlade s postupom uvedeným v článku 33 ods. 2 rozhodnúť, za ktorých podmienok sa odsek 1 tohto článku má uplatňovať iba na časť územia tretích krajín.
   Článok 25
   1.   Dovoz hydiny a násadových vajec z územia tretej krajiny alebo z časti územia tretej krajiny, uvedenej na zozname zostavenom v súlade s článkom 23 ods. 1, je povolený, pokiaľ hydina a násadové vajcia pochádzajú z kŕdľov, ktoré:

               a)

               boli pred odoslaním bez prerušenia na území alebo na časti územia príslušnej krajiny, a to počas obdobia stanoveného v súlade s postupom uvedeným v článku 33 ods. 2;

               b)

               zodpovedajú podmienkam zdravia zvierat prijatým v súlade s postupom uvedeným v článku 33 ods. 2 pre dovozy hydiny a násadových vajec z príslušnej krajiny. Tieto podmienky môžu byť rozdielne podľa druhu a kategórie hydiny.

         2.   Zdravotné podmienky zvierat je treba stanoviť na základe pravidiel uvedených v kapitole II a v príslušných prílohách. V súlade s postupom uvedeným v článku 33 ods. 2 môže byť od prípadu k prípadu prijaté rozhodnutie o odchýlke od týchto zásad, ak príslušná tretia krajina ponúkne podobné, prinajmenšom rovnocenné veterinárne záruky.
   Článok 26
   1.   Hydinu a násadové vajcia musí sprevádzať osvedčenie vystavené a podpísané úradným veterinárnym lekárom vyvážajúcej tretej krajiny.
   Osvedčenie musí:

               a)

               byť vydané v deň nakládky zásielky do členského štátu určenia;

               b)

               byť vyhotovené v úradnom jazyku alebo jazykoch členského štátu určenia;

               c)

               sprevádzať zásielku ako prvopis (originál);

               d)

               potvrdzovať, že hydina alebo násadové vajcia spĺňajú požiadavky tejto smernice a požiadavky prijaté na základe tejto smernice pre dovoz z tretích krajín;

               e)

               byť platné na päť dní;

               f)

               pozostávať z jedného listu;

               g)

               byť vyhotovené pre jediného odberateľa;

               h)

               mať pečiatku a podpis inej farby, ako je farba certifikátu.

         2.   Osvedčenie podľa odseku 1 musí zodpovedať vzoru vyhotovenému v súlade s postupom uvedeným v článku 33 ods. 2
   Článok 27
   Veterinárni znalci členských štátov a Komisie vykonávajú kontroly na mieste, aby sa zabezpečilo, že všetky požiadavky tejto smernice sa účinne uplatňujú.
   Veterinárni odborníci členských štátov poverení kontrolami sú menovaní Komisiou na návrh členských štátov.
   Kontroly sa vykonávajú na účet Spoločenstva, ktoré hradí vzniknuté výdavky.
   Hustota a spôsob vykonávania kontrol budú stanovené v súlade s postupom uvedeným v článku 33 ods. 2
   Článok 28
   1.   Komisia môže v súlade s postupom uvedeným v článku 33 ods. 3 rozhodnúť, že dovozy z tretej krajiny alebo z časti tretej krajiny budú obmedzené na určitý druh, na násadové vajcia, na plemennú alebo úžitkovú hydinu, na jatočnú hydinu alebo na hydinu určenú na zvláštne účely.
   2.   Komisia môže – v súlade s postupom uvedeným v článku 33 ods. 2 – stanoviť, že dovážaná hydina, násadové vajcia alebo hydina vyliahnutá z dovezených vajec sa musí držať v karanténe alebo izolácii po dobu, ktorá nemôže presiahnuť dva mesiace.
   Článok 29
   Bez ohľadu na články 22, 24, 25 a 26 môže Komisia v súlade s postupom uvedeným v článku 33 ods. 2 rozhodnúť povoliť z prípadu na prípad dovoz hydiny a násadových vajec z tretích krajín vtedy, ak predmetný dovoz nie je v súlade s ustanoveniami článkov 22, 24, 25 a 26. Podrobné pravidlá pre takýto dovoz budú vypracované súčasne a tým istým postupom. Takéto pravidlá musia poskytnúť záruky, týkajúce sa zdravia zvierat minimálne ekvivalentné zárukám týkajúcim sa zdravia zvierat poskytovaným kapitolou II, ktorých súčasťou je povinná karanténa a testovanie na vtáčiu chrípku, pseudomor hydiny a akúkoľvek inú relevantnú chorobu.
   Článok 30
   Po príchode do členského štátu určenia musí byť jatočná hydina dopravená priamo na bitúnky na zabitie s čo najmenším oneskorením.
   Bez toho, aby boli dotknuté zvláštne podmienky, ktoré môžu byť prijaté v súlade s postupom uvedeným v článku 33 ods. 3, príslušný úrad členského štátu určenia môže s ohľadom na veterinárne požiadavky určiť bitúnok, do ktorého musí byť hydina dodaná.
   KAPITOLA IV
   VŠEOBECNÉ USTANOVENIA
   Článok 31
   V obchode s hydinou a násadovými vajcami v rámci Spoločenstva sa uplatňujú ochranné opatrenia podľa smernice Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (14).
   Článok 32
   Pri obchodovaní s hydinou a násadovými vajcami v rámci Spoločenstva sa uplatňujú pravidlá veterinárnej kontroly uvedené v smernici 90/425/EHS.
   Článok 33
   1.   Komisii pomáha Stály výbor pre potravinový reťazec a zdravie zvierat zriadený podľa článku 58 nariadenia Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (15).
   2.   Ak sa odkazuje na tento odsek, uplatňujú sa články 5 a 7 rozhodnutia 1999/468/ES.
   Doba ustanovená v článku 5 ods. 6 rozhodnutia 1999/468/ES je tri mesiace.
   3.   Ak sa odkazuje na tento odsek, uplatňujú sa články 5 a 7 rozhodnutia 1999/468/ES.
   Doba ustanovená v článku 5 ods. 6 rozhodnutia 1999/468/ES je 15 dní.
   Článok 34
   O zmenách a doplnkoch príloh I až V, najmä s cieľom ich prispôsobenia vývoju diagnostických metód a premenlivosti hospodárskeho významu jednotlivých nákaz, sa rozhodne v súlade s postupom uvedeným v článku 33 ods. 2
   Článok 35
   Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 36
   Smernica 90/539/EHS, zmenená a doplnená aktmi uvedenými v prílohe VI časti A, sa zrušuje bez vplyvu na povinnosti členských štátov týkajúce sa lehôt na transpozíciu tých smerníc do vnútroštátneho práva, ktoré sú uvedené v prílohe VI časti B.
   Odkazy na zrušenú smernicu sa považujú za odkazy na túto smernicu a znejú v súlade s tabuľkou zhody uvedenou v prílohe VII.
   Článok 37
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Uplatňuje sa od 1. januára 2010.
   Článok 38
   Táto smernica je určená členským štátom.

      V Bruseli 30. novembra 2009

            Za Radu

            Predseda

         S. O. LITTORIN

      (1)  Stanovisko z 20. októbra 2009 (zatiaľ neuverejnené v úradnom vestníku).

      (2)  Ú. v. ES L 303, 31.10.1990, s. 6.

      (3)  Pozri prílohu VI časť A.

      (4)  Ú. v. EÚ L 299, 16.11.2007, s. 1.

      (5)  Ú. v. EÚ L 168, 28.6.2008, s. 5.

      (6)  Ú. v. ES L 224, 18.8.1990, s. 29.

      (7)  Ú. v. ES L 184, 17.7.1999, s. 23.

      (8)  Ú. v. EÚ L 139, 30.4.2004, s. 321.

      (9)  Ú. v. ES L 378, 31.12.1982, s. 58.

      (10)  Ú. v. ES L 243, 11.10.1995, s. 25.

      (11)  Ú. v. ES L 260, 5.9.1992, s. 1.

      (12)  Ú. v. EÚ L 94, 31.3.2004, s. 44.

      (13)  Ú. v. EÚ L 10, 14.1.2006, s. 16.

      (14)  Ú. v. ES L 395, 30.12.1989, s. 13.

      (15)  Ú. v. ES L 31, 1.2.2002, s. 1.

      PRÍLOHA I
      Národné referenčné laboratóriá pre vtáčie nákazy určené v súlade s článkom 4 sú v každom členskom štáte zodpovedné za koordináciu diagnostických metód stanovených v tejto smernici. Na tento účel:

                  a)

                  môžu poskytovať schváleným laboratóriám činidlá potrebné na diagnostické testovanie;

                  b)

                  sledujú kvalitu činidiel, ktoré používajú laboratóriá schválené na účely vykonávania diagnostických testov stanovených v tejto smernici;

                  c)

                  pravidelne organizujú porovnávacie testy.

      PRÍLOHA II
      SCHVAĽOVANIE CHOVOV
      KAPITOLA I
      VŠEOBECNÉ ZÁSADY
      1.   Aby mohli byť schválené príslušným úradom pre obchodovanie v rámci Spoločenstva, chovy musia:

                  a)

                  zodpovedať podmienkam zriadenia a prevádzky tak, ako uvádza kapitola II;

                  b)

                  uviesť do platnosti a podrobiť sa programu kontroly chorôb schválenému príslušným ústredným veterinárnym úradom pri rešpektovaní požiadaviek kapitoly III;

                  c)

                  všemožne umožniť uskutočnenie úkonov uvedených v písmene d);

                  d)

                  podriadiť sa na úseku organizovanej veterinárnej kontroly dohľadu príslušného veterinárneho úradu. Táto kontrola zahŕňa predovšetkým:

                              —

                              najmenej jednu kontrolu ročne uskutočnenú úradným veterinárom a doplnenú kontrolou uplatňovania hygienických opatrení a kontrolou prevádzky zariadenia v súlade s podmienkami uvedenými v kapitole II,

                              —

                              zaznamenávanie všetkých informácií nutných pre stále sledovanie zdravotného statusu zariadení príslušným veterinárnym úradom;

                  e)

                  chovať len hydinu.

            2.   Príslušný úrad pridelí každému závodu, ktorý zodpovedá podmienkam uvedeným v bode 1, identifikačné číslo, ktoré môže byť rovnaké ako to, ktoré už bolo pridelené podľa nariadenia (ES) č. 1234/2007.
      KAPITOLA II
      ZARIADENIA A SPÔSOB PREVÁDZKY
      Kmeňové chovy, rozmnožovacie a odchovné zariadenia
      1.   Zariadenia

                  a)

                  Poloha a usporiadanie zariadení vyhovovať typu výrobného zamerania podniku a umožňovať prevenciu zavlečenia nákazy; v prípade, že sa nákaza vyskytne, umožniť jej kontrolu. Pokiaľ je v zariadení chovaných viac druhov hydiny, musia byť prísne oddelené.

                  b)

                  Zariadenia musia zabezpečovať dobré hygienické podmienky a umožniť vykonávanie zdravotnej kontroly.

                  c)

                  Vybavenie musí zodpovedať typu výroby podniku a umožniť čistenie a dezinfekciu zariadení a dopravných prostriedkov pre hydinu a násadové vajcia na najvhodnejšom mieste.

            2.   Odchov

                  a)

                  Technológia odchovu musí byť založená v najvyššej možnej miere na zásadách „chráneného odchovu“ s jednorazovým vyskladnením a naskladnením. Čistenie, dezinfekcia a sanitácia po vyskladnení musí byť uplatnená u každej partie.

                  b)

                  V kmeňových chovoch, chovoch plemenných a odchovných zariadeniach sa nesmie chovať iná hydina, než pochádzajúca:

                              —

                              z vlastného zariadenia a/alebo

                              —

                              z iných kmeňových chovov, chovov plemenných a odchovných zariadení v Spoločenstve schválených v súlade s článkom 6 písm. a) bodom i) a/alebo

                              —

                              z dovozu z tretích krajín v súlade s touto smernicou.

                  c)

                  Hygienické opatrenia musí stanoviť vedenie podniku. Zamestnanci musia nosiť vhodný pracovný odev a návštevníci odev ochranný.

                  d)

                  Stavby, ohrady a vybavenie sa musí udržiavať v dobrom stave.

                  e)

                  Vajcia sa musia zberať viackrát za deň, musia byť čisté a čo najskôr po zbere dezinfikované.

                  f)

                  Výrobca musí oznámiť poverenému veterinárnemu lekárovi každú zmenu v úžitkovosti alebo každý iný príznak, ktorý by mohol signalizovať výskyt nákazlivého ochorenia hydiny. Akonáhle vznikne podozrenie, poverený veterinárny lekár musí odoslať do schváleného laboratória nevyhnutné vzorky pre stanovenie alebo potvrdenie diagnózy.

                  g)

                  Pre každý kŕdeľ sa vedie denník chovu alebo záznam s informáciami. Tieto podklady sa uchovávajú najmenej dva roky od likvidácie kŕdľa a musia obsahovať:

                              —

                              naskladnenie a vyskladnenie hydiny,

                              —

                              úžitkovosť,

                              —

                              chorobnosť, úmrtnosť a ich príčiny,

                              —

                              vykonané laboratórne vyšetrenia a ich výsledky,

                              —

                              miesto pôvodu hydiny,

                              —

                              miesto určenia vajec.

                  h)

                  V prípade výskytu nákazlivého ochorenia hydiny sa výsledky laboratórnych vyšetrení musia bez omeškania oznámiť poverenému veterinárneho lekárovi.

            Liahne
      1.   Zariadenia

                  a)

                  Liaheň musí byť fyzicky aj funkčne oddelená od odchovných zariadení. Usporiadanie musí zabezpečiť oddelenie týchto rôznych funkčných celkov:

                              —

                              skladovanie a klasifikácie vajec,

                              —

                              dezinfekciu,

                              —

                              predliaheň,

                              —

                              liahnutie,

                              —

                              expedíciu vrátane balenia.

                  b)

                  Stavby musia byť chránené proti vnikaniu vtákov a proti hlodavcom. Podlahy a steny musia byť z odolného, nepriepustného a umývateľného materiálu. Musia byť vybavené primeraným prirodzeným alebo umelým osvetlením, reguláciou vetrania a teploty. Musí byť zabezpečené hygienické odstraňovanie odpadu (vajec a kurčiat).

                  c)

                  Súčasti vybavenia musia mať hladké a vodotesné povrchy.

            2.   Prevádzka

                  a)

                  Prevádzka musí zo zásady, aby pohyb vajec, mobilného vybavenia a pracovníkov bol v jednom smere.

                  b)

                  Násadové vajcia musia byť:

                              —

                              z kmeňových alebo rozmnožovacích chovov Spoločenstva, schválených podľa článku 6 písm. a) bode i),

                              —

                              z dovozov z tretích krajín, v súlade s touto smernicou.

                  c)

                  Hygienické pravidlá vypracuje vedenie podniku. Personál musí nosiť vhodný pracovný odev a návštevníci ochranné odevy.

                  d)

                  Budovy a vybavenia sa musia udržovať v dobrom stave.

                  e)

                  Dezinfekčné postupy zahŕňajú ošetrenie:

                              —

                              vajec medzi ich príjmom a vložením do liahne,

                              —

                              inkubátorov — pravidelne,

                              —

                              liahne a vybavenia po každom liahnutí.

                  f)

                  Program kontrol mikrobiologickej kvality musí umožniť zhodnotenie hygienického stavu liahne.

                  g)

                  Prevádzkovateľ musí hlásiť poverenému veterinárnemu lekárovi všetky odchýlky v úžitkovosti alebo všetky ďalšie príznaky, na ktorých základe by mohlo vzniknúť podozrenie z výskytu nákazlivej choroby hydiny. Akonáhle vznikne podozrenie z nákazlivej choroby, poverený veterinárny lekár musí zaslať do schváleného laboratória vzorky potrebné na stanovenie alebo potvrdenie diagnózy a informovať príslušný veterinárny úrad, ktorý rozhodne, aké opatrenia budú prijaté.

                  h)

                  Záznamy o liahnutí alebo dokumentácie s informáciami, musia byť uchovávané minimálne za obdobie 2 rokov, uvedené sú podľa možnosti za kŕdeľ:

                              —

                              pôvod vajec a dátum ich príchodu,

                              —

                              výsledky liahnutia,

                              —

                              zistené odchýlky,

                              —

                              vykonané laboratórne vyšetrenia a ich výsledky,

                              —

                              podrobnosti všetkých vakcinačných programov,

                              —

                              množstvo a miesto určenia inkubovaných nevyliahnutých vajec,

                              —

                              miesto určenia jednodňovej hydiny.

                  i)

                  V prípade výskytu nákazlivého ochorenia hydiny sa výsledky laboratórnych vyšetrení musia ihneď oznámiť poverenému veterinárnemu lekárovi.

            KAPITOLA III
      PROGRAM ZDRAVOTNEJ KONTROLY
      Program kontroly musí, bez toho, aby boli dotknuté veterinárne opatrenia a články 16 a 17, prinajmenšom zahŕňať kontrolu ďalej uvedených nákaz a druhov.
      Nákazy Salmonelou pullorum, Salmonellou gallinarum a Salmonellou arizonae

      1.   Druhy, ktorých sa týka

                  a)

                     Salmonella pullorum a gallinarum: kura domáca, morky, perličky, prepelice, bažanty, jarabice a kačice.

                  b)

                     Salmonella arizonae: morky.

            2.   Program kontroly nákazy

                  a)

                  Na stanovenie, či sa infekcia vyskytuje, musia byť použité sérologické a/alebo bakteriologické testy.

                  b)

                  Vzorky na vyšetrenie sa musia podľa povahy prípadu odberať z krvi, z kurčiat z druhého výberu, z peria alebo prachu z liahne, zo sterov zo stien liahne, z podstielky alebo vody z napájačiek.

                  c)

                  Na stanovenie počtu vzoriek, ktoré je treba odobrať, sa pri odbere vzoriek krvi z kŕdľa pre sérologické vyšetrenie na Salmonella pullorum alebo Salmonella arizonae musí brať do úvahy rozsah nákazy v príslušnej krajine a jej predchádzajúci výskyt v zariadení.
                  Kŕdeľ sa musí kontrolovať v každom znáškovom období v okamžiku najvhodnejšom pre zistenie nákazy.

            Nákazy Mycoplasmou gallisepticum a Mycoplasmou meleagridis.
      1.   Druhy, ktorých sa týka

                  a)

                     Mycoplasma gallisepticum: kura domáca, morky.

                  b)

                     Mycoplasma meleagridis: morky.

            2.   Program kontroly nákazy

                  a)

                  Výskyt nákazy sa musí zisťovať sérologickým a/alebo bakteriologickým vyšetrením a/alebo zistením zápalových zmien vo vzduchových vakoch u jednodňovej hydiny a morčiat.

                  b)

                  Podľa druhu prípadu sa na vyšetrenie odoberajú vzorky krvi, jednodňovej hydiny a morčiat, spermy, výterov z priedušnice, kloaky alebo vzduchových vakov.

                  c)

                  Skúšky na zistenie nákazy Mycoplasma gallisepticum alebo Mycoplasma meleagridis sa vykonávať na reprezentatívnej vzorke, aby bola možná sústavná kontrola nákazy počas odchovu a znášky, najlepšie pred začiatkom znášky a potom každé tri mesiace.

            C.   Výsledky a opatrenia, ktoré je treba prijať
      Pokiaľ nie sú reakcie, test sa považuje za negatívny. V opačnom prípade je kŕdeľ podozrivý z nákazy a musia v ňom byť uplatnené opatrenia stanovené v kapitole IV.
      D.   V prevádzkach, ktoré pozostávajú z dvoch alebo viacerých oddelených výrobných jednotiek, môže príslušný veterinárny úrad upustiť od týchto opatrení v zdravých výrobných jednotkách nakazenej prevádzky za podmienky, že poverený veterinárny lekár potvrdil, že štruktúra a veľkosť týchto výrobných jednotiek a prevádzka v nich sú takého charakteru, že ustajnenie a kŕmenie sú dokonale oddelené, takže nie je možný prenos uvedenej nákazy z jednej jednotky do jednotky druhej.
      KAPITOLA IV
      KRITÉRIA NA POZASTAVENIE ALEBO ODOBRATIE SCHVÁLENIA CHOVU
      1.   Schválenie udelené zariadeniu sa pozastaví:

                  a)

                  pokiaľ nie sú ďalej plnené podmienky stanovené v kapitole II;

                  b)

                  do ukončenia potrebného vyšetrovania nákazy:

                              —

                              v prípade podozrenia na vtáčiu chrípku alebo pseudomor hydiny v zariadení,

                              —

                              keď zariadenie obdržalo hydinu alebo násadové vajcia zo zariadenia podozrivého alebo postihnutého vtáčou chrípkou alebo pseudomorom hydiny,

                              —

                              keď došlo ku kontaktu medzi zariadením a ohniskom vtáčej chrípky alebo pseudomoru hydiny, na základe ktorého mohlo dôjsť k prenosu nákazy;

                  c)

                  až do vykonania nových skúšok, pokiaľ výsledky kontroly vykonané v súlade s podmienkami stanovenými v kapitolách II a III pre infekciu S. pullorum, S. gallinarum, S. arizonae, M. gallisepticum alebo M. meleagridis oprávňujú k podozreniu z nákazy;

                  d)

                  až do vykonania príslušných opatrení požadovaných úradným veterinárnym lekárom, ak zariadenie nezodpovedá požiadavkám kapitoly I bodu 1 písm. a), b) a c).

            2.   Schválenie sa odoberie:

                  a)

                  v prípade výskytu vtáčej chrípky alebo pseudomoru hydiny v zariadení;

                  b)

                  pokiaľ druhé špecifické vyšetrenie potvrdí prítomnosť nákazy Salmonella pullorum, Salmonella gallinarum, Salmonella arizonae, Mycoplasma gallisepticum alebo Mycoplasma meleagridis;

                  c)

                  ak aj po druhej urgencii úradného veterinárneho lekára neboli vykonané opatrenia, aby sa zariadenie uviedlo do súladu s požiadavkami kapitoly I bodu 1 a), b) a c).

            3.   Podmienky na obnovenie schválenia:

                  a)

                  pokiaľ schválenie bolo odobraté na základe výskytu vtáčej chrípky alebo pseudomoru hydiny, môže sa znovu udeliť 21 dní po skončení očisty a dezinfekcie po vykonaní utratenia;

                  b)

                  pokiaľ schválenie bolo odobraté v dôsledku nákazy vyvolanej:

                              —

                                 Salmonella pullorum a gallinarum alebo Salmonella arizonae, môže byť znovu udelené potom, keď boli v chove vykonané dve vyšetrenia s negatívnymi výsledkami, oddelené od seba intervalom najmenej 21 dní, po utratení nakazeného kŕdľa a po vykonaní dezinfekcie,

                              —

                                 Mycoplasma gallisepticum alebo Mycoplasma meleagridis, môže byť znovu udelené potom, keď boli u celého kŕdľa vykonané dve vyšetrenia s negatívnymi výsledkami, oddelene od seba intervalom najmenej 60 dní.

      PRÍLOHA III
      PODMIENKY VAKCINÁCIE HYDINY
      1.   Vakcíny používané na vakcináciu hydiny alebo kŕdľov produkujúcich násadové vajcia musia mať certifikát vydaný príslušným orgánom toho členského štátu, v ktorom sa vakcína používa.
      2.   Kritériá používania vakcín proti pseudomoru hydiny v rámci programov bežnej vakcinácie môže stanoviť Komisia.

      PRÍLOHA IV
      VETERINÁRNE OSVEDČENIA PRE OBCHODOVANIE V RÁMCI SPOLOČENSTVA
      (Vzory 1 až 6)
      VZOR 1

      VZOR 2

      VZOR 3

      VZOR 4

      VZOR 5

      VZOR 6

      PRÍLOHA V
      NÁKAZY PODLIEHAJÚCE POVINNÉMU HLÁSENIU

                  —

                  Vtáčia chrípka

                  —

                  Pseudomor hydiny

      PRÍLOHA VI
      ČASŤ A
      Zrušená smernica v znení neskorších zmien a doplnení (uvedené v článku 36)

                  Smernica Rady 90/539/EHS
                  (Ú. v. ES L 303, 31.10.1990, s. 6).

                  Smernica Rady 91/494/EHS
                  (Ú. v. ES L 268, 24.9.1991, s. 35).

                  Iba článok 19 odsek 2

                  Smernica Rady 91/496/EHS
                  (Ú. v. ES L 268, 24.9.1991, s. 56).

                  Iba pokiaľ ide o odkaz na smernicu 90/539/EHS v článku 26 ods. 2

                  Smernica Rady 92/65/EHS
                  (Ú. v. ES L 268, 14.9.1992, s. 54).

                  Iba článok 7(B), druhý pododsek

                  Rozhodnutie Komisie 92/369/EHS
                  (Ú. v. ES L 195, 14.7.1992, s. 25).

                  Smernica Rady 93/120/ES
                  (Ú. v. ES L 340, 31.12.1993, s. 35).

                  Akt o pristúpení z roku 1994, príloha I bod V.E.I.2.A.4
                  (Ú. v. ES C 241, 29.8.1994, s. 132).

                  Smernica Rady 1999/90/ES
                  (Ú. v. ES L 300, 23.11.1999, s. 19).

                  Rozhodnutie Komisie 2000/505/ES
                  (Ú. v. ES L 201, 9.8.2000, s. 8).

                  Iba článok 1 a príloha

                  Rozhodnutie Komisie 2001/867/ES
                  (Ú. v. ES L 323, 7.12.2001, s. 29).

                  Nariadenie Rady (ES) No 806/2003
                  (Ú. v. EÚ L 122, 16.5.2003, s. 1).

                  Iba príloha III, bod 13

                  Akt o pristúpení z roku 2003, príloha II, bod 6.B.I.17
                  (Ú. v. EÚ L 236, 23.9.2003, s. 381).

                  Smernica Rady 2006/104/ES
                  (Ú. v. EÚ L 363, 20.12.2006, s. 352).

                  Iba príloha, bod I.3.

                  Rozhodnutie Komisie 2006/911/ES
                  (Ú. v. EÚ L 346, 9.12.2006, s. 41).

                  Iba príloha, bod 4

                  Rozhodnutie Komisie 2007/594/ES
                  (Ú. v. EÚ L 227, 31.8.2007, s. 33).

                  Rozhodnutie Komisie 2007/729/ES
                  (Ú. v. EÚ L 294, 13.11.2007, s. 26).

                  Iba príloha, bod 2

                  Smernica Rady 2008/73/ES
                  (Ú. v. EÚ L 219, 14.8.2008, s. 40).

                  Iba článok 11

            ČASŤ B
      Zoznam lehôt na transpozíciu do vnútroštátneho práva (uvedená v článku 36)

                  smernica

                  lehota na transpozíciu

                  90/539/EHS

                  1. máj 1992

                  91/494/EHS

                  1. máj 1992

                  91/496/EHS

                  1. júl 1992

                  92/65/EHS

                  31. december 1993

                  93/120/ES

                  1. január 1995

                  1999/90/ES

                  30. jún 2000

                  2006/104/ES

                  1. január 2007

                  2008/73/ES

                  1. január 2010

      PRÍLOHA VII
      TABUĽKA ZHODY

                  Smernica 90/539/EHS

                  Táto smernica

                  Článok 1

                  Článok 1

                  Článok 2 prvý odsek

                  Článok 2 prvý odsek

                  Článok 2 druhý odsek body 1 až 14

                  Článok 2 druhý odsek body 1 až 14

                  Článok 2 druhý odsek bod 16

                  Článok 2 druhý odsek bod 15

                  Článok 2 druhý odsek bod 17

                  Článok 2 druhý odsek bod 16

                  Článok 3 odsek 1

                  Článok 3 odsek 1 prvý pododsek

                  Článok 3 odsek 2

                  Článok 3 odsek 1 druhý pododsek

                  Článok 3 odsek 3 prvá a druhá zarážka

                  Článok 3 odsek 2 písmená a) a b)

                  Článok 4

                  Článok 4

                  Článok 5 písmeno a) prvý pododsek

                  Článok 5 písmeno a) prvý pododsek

                  Článok 5 písmeno a) druhý pododsek prvá, druhá a tretia zarážka

                  Článok 5 písmeno a) druhý pododsek body i), ii) a iii)

                  Článok 5 písmená b), c) a d)

                  Článok 5 písmená b), c) a d)

                  Článok 6 odsek 1 písmená a), b) a c)

                  Článok 6 písmeno a) body i), ii) a iii)

                  Článok 6 odsek 2

                  Článok 6 písmeno b)

                  Článok 6a

                  Článok 7

                  Článok 7 prvý odsek bod 1 prvá zarážka

                  Článok 8 odsek 1 písmeno a) bod i)

                  Článok 7 prvý odsek bod 1 druhá zarážka

                  Článok 8 odsek 1 písmeno a) bod ii)

                  Článok 7 prvý odsek bod 1 tretia zarážka

                  Článok 8 odsek 1 písmeno a) bod iii) prvá zarážka

                  Článok 7 prvý odsek bod 1 štvrtá zarážka

                  Článok 8 odsek 1 písmeno a) bod iii) druhá zarážka

                  Článok 7 prvý odsek bod 2

                  Článok 8 odsek 1 písmeno b)

                  Článok 7 prvý odsek bod 3

                  Článok 8 odsek 1 písmeno c)

                  Článok 7 druhý odsek

                  Článok 8 odsek 2

                  Článok 8

                  Článok 9

                  Článok 9

                  Článok 10

                  Článok 9a

                  —

                  Článok 9b

                  —

                  Článok 10

                  Článok 11

                  Článok 10a

                  Článok 12

                  Článok 10b

                  Článok 13

                  Článok 11 odsek 1

                  Článok 14 odsek 1

                  Článok 11 odsek 2 prvá až piata zarážka

                  Článok 14 odsek 2 prvý pododsek písmená a) až e)

                  Článok 11 odsek 2 šiesta zarážka

                  Článok 14 odsek 2 druhý pododsek

                  Článok 11 odsek 3

                  Článok 14 odsek 3

                  Článok 12 odsek 1 písmeno a) prvá, druhá a tretia zarážka

                  Článok 15 odsek 1 písmeno a) body i), ii) a iii)

                  Článok 12 odsek 1 písmeno b) prvá a druhá zarážka

                  Článok 15 odsek 1 písmeno b) bod i) a bod ii)

                  Článok 12 odsek 1 písmeno c) prvá, druhá a tretia zarážka

                  Článok 15 odsek 1 písmeno c) body i), ii) a iii)

                  Článok 12 odsek 1 písmeno d) prvá a druhá zarážka

                  Článok 15 odsek 1 písmeno d) body i) a ii)

                  Článok 12 odsek 2 prvý, druhý a tretí pododsek

                  Článok 15 odsek 2 prvý, druhý a tretí pododsek

                  Článok 12 odsek 2 štvrtý pododsek prvá, druhá a tretia zarážka

                  Článok 15 odsek 2 štvrtý pododsek písmená a), b) a c)

                  Článok 12 odsek 2 piaty pododsek

                  —

                  Článok 12 odsek 3 body i) a ii)

                  Článok 15 odsek 3 písmená a) a b)

                  Článok 13 odsek 1 prvá až siedma zarážka

                  Článok 16 odsek 1 písmená a) až g)

                  Článok 13 odsek 2 prvý pododsek

                  Článok 16 odsek 2

                  Článok 13 odsek 2 druhý pododsek

                  —

                  Článok 13 odsek 3

                  Článok 16 odsek 3

                  Článok 13 odsek 4

                  —

                  Článok 14 odsek 1 prvá až piata zarážka

                  Článok 17 odsek 1 písmená a) až e)

                  Článok 14 odsek 2

                  Článok 17 odsek 2

                  Článok 14 odsek 3

                  Článok 17 odsek 3

                  Článok 14 odsek 4

                  —

                  Článok 15 odsek 1 prvý pododsek prvá a druhá zarážka

                  Článok 18 odsek 1 písmená a) a b)

                  Článok 15 odsek 1 druhý pododsek písmeno a)

                  Článok 18 odsek 2 písmeno a)

                  Článok 15 odsek 1 druhý pododsek písmeno b) prvá až štvrtá zarážka

                  Článok 18 odsek 2 písmeno b) body i) až iv)

                  Článok 15 odsek 2

                  Článok 18 odsek 3

                  Článok 15 odsek 3 prvá a druhá zarážka

                  Článok 18 odsek 4 písmená a) a b)

                  Článok 15 odsek 4 písmeno a)

                  Článok 18 odsek 5 prvý pododsek

                  Článok 15 odsek 4 písmeno b)

                  Článok 18 odsek 5 druhý pododsek

                  Článok 15 odsek 4 písmeno c)

                  Článok 18 odsek 5 tretí pododsek

                  Článok 15 odsek 5 prvá, druhá a tretia zarážka

                  Článok 18 odsek 6 písmená a), b) a c)

                  Článok 15 odsek 6

                  Článok 18 odsek 7

                  Článok 16

                  Článok 19

                  Článok 17 prvá až siedma zarážka

                  Článok 20 písmená a) až g)

                  Článok 18

                  Článok 21

                  Článok 20

                  Článok 22

                  Článok 21

                  Článok 23

                  Článok 22 ods. 1

                  Článok 24 ods. 1

                  Článok 22 ods. 2

                  —

                  Článok 22 ods. 3

                  Článok 24 ods. 2

                  Článok 23

                  Článok 25

                  Článok 24

                  Článok 26

                  Článok 25

                  Článok 27

                  Článok 26

                  Článok 28

                  Článok 27a

                  Článok 29

                  Článok 28

                  Článok 30

                  Článok 29 odsek 1

                  Článok 31

                  Článok 30 odsek 1

                  Článok 32

                  Článok 30 odsek 2

                  — (1)

                  Článok 31

                  —

                  Článok 32 odsek 1

                  Článok 33 odsek 1

                  Článok 32 odsek 2

                  Článok 33 odsek 2

                  Článok 32 odsek 3

                  —

                  Článok 33 odsek 1

                  —

                  Článok 33 odsek 2

                  Článok 33 odsek 3

                  Článok 34

                  Článok 34

                  Článok 36

                  —

                  —

                  Článok 35

                  —

                  Článok 36

                  —

                  Článok 37

                  Článok 37

                  Článok 38

                  Príloha I, bod 2

                  Príloha I

                  Príloha II kapitoly I, II a III

                  Príloha II kapitoly I, II a III

                  Príloha II kapitola IV body 1 a 2

                  Príloha II kapitola IV body 1 a 2

                  Príloha II kapitola IV bod 3 písmeno a)

                  Príloha II kapitola IV bod 3 písmeno a)

                  Príloha II kapitola IV bod 3 písmeno b) body i) a ii)

                  Príloha II kapitola IV bod 3 písmeno b) prvá a druhá zarážka

                  Prílohy III, IV a V

                  Prílohy III, IV a V

                  —

                  Príloha VI

                  —

                  Príloha VII

         (1)  zmena a doplnenie smernice 90/425/ES.


title: Smernica Komisie 2009/11/ES z  18. februára 2009 , ktorou sa mení a dopĺňa smernica 91/414/EHS s cieľom zaradiť bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad ako účinné látky (Text s významom pre EHP)

text:
               19.2.2009

               SK

               Úradný vestník Európskej únie

               L 48/5

      SMERNICA KOMISIE 2009/11/ES
   z 18. februára 2009,
   ktorou sa mení a dopĺňa smernica 91/414/EHS s cieľom zaradiť bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad ako účinné látky
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
   keďže:

               (1)

               V nariadeniach Komisie (ES) č. 451/2000 (2) a (ES) č. 1490/2002 (3) sa ustanovujú podrobné pravidlá vykonávania tretej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. V tomto zozname je zahrnutý bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad.

               (2)

               Účinky týchto účinných látok na ľudské zdravie a životné prostredie bol posúdený v súlade s ustanoveniami uvedenými v nariadeniach (ES) č. 451/2000 a (ES) č. 1490/2002 na rad použití navrhnutých oznamovateľmi. Týmito nariadeniami sa navyše vymenúvajú spravodajské členské štáty, ktoré musia v súlade s článkom 10 ods. 1 nariadenia (ES) č. 1490/2002 predložiť príslušné hodnotiace správy a odporúčania Európskemu úradu pre bezpečnosť potravín (EFSA). Pokiaľ ide o bensulfuron, spravodajským členským štátom bolo Taliansko a všetky príslušné informácie boli predložené 11. septembra 2006. Pokiaľ ide o nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad, spravodajským členským štátom bolo Grécko a všetky príslušné informácie boli predložené 7. decembra 2005. Pokiaľ ide o tebufenpyrad, spravodajským členským štátom bolo Nemecko a všetky príslušné informácie boli predložené 12. marca 2007.

               (3)

               Hodnotiace správy boli preskúmané spôsobom peer reviw členskými štátmi a EFSA. Komisii boli tieto správy predložené vo forme vedeckých správ EFSA (4), a to 26. septembra 2008 v prípade bensulfuronu, 30. septembra 2008 v prípade nátrium-5-nitroguajakolátu, nátrium-2-nitrofenolátu, nátrium-4-nitrofenolátu a 23. októbra 2008 v prípade tebufenpyradu. Členské štáty a Komisia v rámci Stáleho výboru pre potravinový reťazec a zdravie zvierat tieto správy preskúmali a finalizovali 2. decembra 2008 vo forme revíznych správ Komisie týkajúcich sa nátrium-5-nitroguajakolátu, nátrium-2-nitrofenolátu, nátrium-4-nitrofenolátu a tebufenpyradu, a 8. decembra 2008 vo forme revíznych správ Komisie týkajúcich sa bensulfuronu.

               (4)

               Z rôznych vykonaných preskúmaní vyplynulo, že pri prípravkoch na ochranu rastlín obsahujúcich bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad možno očakávať, že vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS, najmä pokiaľ ide o použitia, ktoré sa preskúmali a podrobne uviedli v revíznych správach Komisie. Preto je vhodné zaradiť tieto účinné látky do prílohy I, aby sa zabezpečilo, že vo všetkých členských štátoch sa povolenia na prípravky na ochranu rastlín obsahujúce tieto účinné látky môžu udeľovať v súlade s ustanoveniami uvedenej smernice.

               (5)

               Bez toho, aby bol dotknutý tento záver, je vhodné získať ďalšie informácie o určitých špecifických bodoch. V článku 6 ods. 1 smernice 91/414/EHS sa ustanovuje, že zaradenie látky do prílohy I môže podliehať určitým podmienkam. Preto by sa malo od oznamovateľa žiadať, aby predložil ďalšie informácie o chemickej špecifikácii látky, o spôsobe a rýchlosti degradácie bensulfuronu za aeróbnych podmienok v zaplavenej pôde a informácie týkajúce sa relevancie metabolitov na posúdenie rizika pre spotrebiteľa. Je tiež vhodné vyžadovať, aby nátrium-5-nitroguajakolát, nátrium-2-nitrofenolát a nátrium-4-nitrofenolát boli podrobené ďalšiemu testovaniu s cieľom potvrdiť posúdenie rizika pre podzemnú vodu a takéto štúdie by mali byť predložené oznamovateľovi. Pokiaľ ide o tebufenpyrad, je vhodné vyžadovať od oznamovateľa, aby predložil informácie potvrdzujúce neprítomnosť relevantných nečistôt a informácie týkajúce sa ďalšieho riešenia rizika pre hmyzožravé vtáky.

               (6)

               Pred zaradením účinnej látky do prílohy I by mala byť poskytnutá primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú z tohto zaradenia.

               (7)

               Bez toho, aby boli dotknuté povinnosti určené smernicou 91/414/EHS ako následok zaradenia účinnej látky do prílohy I, po zaradení by sa členským štátom mala udeliť lehota šesť mesiacov na preskúmanie existujúcich povolení prípravkov na ochranu rastlín obsahujúcich bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad, aby sa zabezpečilo splnenie požiadaviek ustanovených v smernici 91/414/EHS, najmä v jej článku 13, a príslušných podmienok stanovených v prílohe I. Členské štáty by mali podľa potreby zmeniť, nahradiť alebo odobrať existujúce povolenia v súlade s ustanoveniami smernice 91/414/EHS. Odchylne od uvedenej lehoty by sa malo poskytnúť dlhšie obdobie na predloženie a posúdenie úplnej dokumentácie podľa prílohy III pre každý prípravok na ochranu rastlín a pre každé plánované použitie v súlade s jednotnými zásadami stanovenými v smernici 91/414/EHS.

               (8)

               Skúsenosti získané z predchádzajúcich zaradení účinných látok posúdených v rámci nariadenia Komisie (EHS) č. 3600/92 (5) do prílohy I k smernici 91/414/EHS ukázali, že pri výklade povinností držiteľov existujúcich povolení môžu vzniknúť ťažkosti, pokiaľ ide o prístup k údajom. S cieľom predísť ďalším ťažkostiam sa preto zdá, že je potrebné objasniť povinnosti členských štátov, najmä povinnosť overiť, či držiteľ povolenia preukáže prístup k dokumentácii spĺňajúcej požiadavky prílohy II k uvedenej smernici. Týmto objasnením sa však neustanovujú žiadne nové povinnosti pre členské štáty ani držiteľov povolení v porovnaní so smernicami, ktoré boli doteraz prijaté a ktorými sa mení a dopĺňa príloha I.

               (9)

               Preto je vhodné smernicu 91/414/EHS zodpovedajúcim spôsobom zmeniť a doplniť.

               (10)

               Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TÚTO SMERNICU:
   Článok 1
   Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.
   Článok 2
   Členské štáty prijmú a uverejnia najneskôr do 30. apríla 2010 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia sa uplatňujú od 1. mája 2010.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 3
   1.   V súlade so smernicou 91/414/EHS členské štáty v prípade potreby do 30. apríla 2010 zmenia alebo odoberú existujúce povolenia na prípravky na ochranu rastlín s obsahom bensulfuronu, nátrium-5-nitroguajakolátu, nátrium-2-nitrofenolátu, nátrium-4-nitrofenolátu a tebufenpyradu ako účinných látok.
   Do tohto dátumu predovšetkým overia, či sú splnené podmienky v prílohe I k uvedenej smernici týkajúce sa bensulfuronu, nátrium-5-nitroguajakolátu, nátrium-2-nitrofenolátu, nátrium-4-nitrofenolátu a tebufenpyradu s výnimkou tých, ktoré sú stanovené v časti B položky týkajúcej sa týchto účinných látok, a či má držiteľ povolenia k dispozícii dokumentáciu spĺňajúcu požiadavky prílohy II k uvedenej smernici v súlade s podmienkami článku 13 uvedenej smernice alebo prístup k nej.
   2.   Odchylne od odseku 1 členské štáty najneskôr do 31. októbra 2009 prehodnotia každý povolený prípravok na ochranu rastlín obsahujúci bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad ako jedinú účinnú látku alebo jednu z niekoľkých účinných látok, ktoré boli všetky uvedené v prílohe I k smernici 91/414/EHS, v súlade s jednotnými zásadami ustanovenými v prílohe VI k smernici 91/414/EHS na základe dokumentácie spĺňajúcej požiadavky prílohy III k uvedenej smernici a pri zohľadnení časti B položky týkajúcej sa látok bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad v prílohe I k uvedenej smernici. Na základe tohto hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.
   Po tomto určení členské štáty postupujú takto:

               a)

               v prípade výrobku obsahujúceho bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad ako jedinú účinnú látku, podľa potreby zmenia a doplnia alebo odnímu povolenie najneskôr 30. apríla 2014 alebo

               b)

               ak prípravok obsahuje bensulfuron, nátrium-5-nitroguajakolát, nátrium-2-nitrofenolát, nátrium-4-nitrofenolát a tebufenpyrad ako jednu z viacerých účinných látok, podľa potreby zmenia a doplnia alebo odoberú povolenie do 30 apríla 2014 alebo do dátumu stanoveného pre takúto zmenu a doplnenie alebo odobratie v príslušnej smernici alebo smerniciach, ktorými boli príslušná látka alebo látky doplnené do prílohy I k smernici 91/414/EHS, podľa toho, ktorý dátum nastane neskôr.

         Článok 4
   Táto smernica nadobúda účinnosť 1. novembra 2009.
   Článok 5
   Táto smernica je určená členským štátom.

      V Bruseli 18. februára 2009

            Za Komisiu

         Androulla VASSILIOU

            členka Komisie

      (1)  Ú. v. ES L 230, 19.8.1991, s. 1.

      (2)  Ú. v. ES L 55, 29.2.2000, s. 25.

      (3)  Ú. v. ES L 224, 21.8.2002, s. 23.

      (4)  Vedecká správa EFSA (2008) 178, Záver preskúmania účinnej látky bensulfuron spôsobom peer review z hľadiska posúdenia rizika pesticídov (finalizovaná 26. septembra 2008).
   Vedecká správa EFSA (2008) 191, Záver preskúmania účinnej látky nátrium spôsobom peer review (5-nitroguajakolátu, 2-nitrofenolátu, 4-nitrofenolátu) z hľadiska posúdenia rizika pesticídov (finalizovaná 30. septembra 2008).
   Vedecká správa EFSA (2008) 192, Záver preskúmania účinnej látky tebufenpyrad spôsobom peer review z hľadiska posúdenia rizika pesticídov (finalizovaná 23. októbra 2008).

      (5)  Ú. v. ES L 366, 15.12.1992, s. 10.

      PRÍLOHA
      Na koniec tabuľky v prílohe I k smernici 91/414/EHS sa dopĺňa táto položka:

                     Číslo

                     Všeobecný názov, identifikačné čísla

                     Názov IUPAC

                     Čistota (1)

                     Nadobudnutie účinnosti

                     Skončenie platnosti zaradenia

                     Osobitné ustanovenia

                     „276

                     Bensulfuron
                     č. CAS 83055-99-6
                     č. CIPAC 502.201

                        kyselina 2-{{{{[(4,6-dimetoxypyrimidín-2-yl)amino]karbonyl}amino}sulfonyl}metyl}benzoová (bensulfuron)

                        metyl-2-{{{{[(4,6-dimetoxypyrimidín-2-yl)amino]karbonyl}amino}sulfonyl}metyl}benzoát (bensulfuron-metyl)

                     ≥ 975 g/kg

                     1. novembra 2009

                     31. októbra 2019

                     ČASŤ A
                     Povoliť možno len použitia ako herbicíd.
                     ČASŤ B
                     Na vykonávanie jednotných zásad prílohy VI sa zohľadňujú závery revíznej správy týkajúcej sa bensulfuronu finalizovanej Stálym výborom pre potravinový reťazec a zdravie zvierat 8. decembra 2008, a najmä jej dodatky I a II.
                     Pri tomto celkovom hodnotení musia členské štáty venovať osobitnú pozornosť:

                                 —

                                 ochrane vodných organizmov; v súvislosti s týmito identifikovanými rizikami sa podľa potreby prijmú opatrenia na zníženie rizika, ako napríklad nárazníkové zóny,

                                 —

                                 ochrane podzemných vôd, ak sa účinná látka použije v regiónoch s citlivými pôdnymi podmienkami a/alebo klimatickými podmienkami.

                           Príslušné členské štáty zabezpečia, aby oznamovateľ predložil Komisii:

                                 —

                                 ďalšie štúdie o špecifikácii,

                                 —

                                 ďalšie informácie týkajúce sa spôsobu a rýchlosti degradácie bensulfuron-metylu za aeróbnych podmienok v zaplavenej pôde,

                                 —

                                 informácie týkajúce sa relevancie metabolitov metabolitov pre posúdenie rizika pre spotrebiteľa.

                           Zabezpečia, aby oznamovatelia poskytli takéto štúdie Komisii do 31. októbra 2011.

                     277

                     nátrium-5-nitroguajakolát
                     č. CAS 67233-85-6
                     č. CIPAC nepridelené

                        nátrium-2-metoxy-5-nitrofenolát

                     ≥ 980 g/kg

                     1. novembra 2009

                     31. októbra 2019

                     ČASŤ A
                     Povoliť možno len použitie ako rastový regulátor rastlín.
                     ČASŤ B
                     Na vykonávanie jednotných zásad prílohy VI sa zohľadňujú závery revíznej správy týkajúcej sa nátrium-5-nitroguajakolátu, nátrium-2-nitrofenolátu a nátrium-4-nitrofenolátu finalizovanej Stálym výborom pre potravinový reťazec a zdravie zvierat 2. decembra 2008, a najmä jej dodatky I a II.
                     Pri tomto celkovom hodnotení musia členské štáty venovať osobitnú pozornosť:

                                 —

                                 špecifikácii technického materiálu ako komerčne vyrobeného – musí byť potvrdená a doložená vhodnými analytickými údajmi. Testovaný materiál použitý v dokumentoch venovaných toxicite by sa mal porovnať a overiť s touto špecifikáciou technického materiálu,

                                 —

                                 ochrane bezpečnosti operátorov a pracovníkov. V schválených podmienkach používania musí byť predpísané používanie primeraného osobného ochranného výstroja a opatrenia na zníženie rizika s cieľom znížiť vystavenie účinkom uvedených látok,

                                 —

                                 ochrane podzemných vôd, ak sa účinná látka použije v regiónoch s citlivými pôdnymi podmienkami a/alebo klimatickými podmienkami. V prípade potreby by mali podmienky povolenia zahŕňať opatrenia na zníženie rizika.

                           Príslušné členské štáty požiadajú o predloženie ďalších štúdií týkajúcich sa rizika pre podzemnú vodu. Zabezpečia, aby oznamovatelia poskytli takéto štúdie Komisii do 31. októbra 2011.

                     278

                     nátrium-2-nitrofenolát
                     č. CAS 824-39-5
                     č. CIPAC nepridelené

                        nátrium-2-nitrofenolát; nátrium-o-nitrofenolát

                     ≥ 980 g/kg

                        Z toxikologického hľadiska vyvolávajú obavy tieto nečistoty:

                                    fenol

                                    max. obsah: 0,1 g/kg

                                    2,4-dinitrofenol

                                    max. obsah: 0,14 g/kg

                                    2,6-dinitrofenol

                                    max. obsah: 0,32 g/kg

                     1. novembra 2009

                     31. októbra 2019

                     ČASŤ A
                     Povoliť možno len použitie ako rastový regulátor rastlín.
                     ČASŤ B
                     Na vykonávanie jednotných zásad prílohy VI sa zohľadňujú závery revíznej správy týkajúcej sa nátrium-5-nitroguajakolátu, nátrium-2-nitrofenolátu, a nátrium-4-nitrofenolátu finalizovanej Stálym výborom pre potravinový reťazec a zdravie zvierat 2. decembra 2008, a najmä jej dodatky I a II.
                     Pri tomto celkovom hodnotení musia členské štáty venovať osobitnú pozornosť:

                                 —

                                 špecifikácii technického materiálu ako komerčne vyrobeného – musí byť potvrdená a doložená vhodnými analytickými údajmi. Testovaný materiál použitý v dokumentoch toxicity by sa mal porovnať a overiť s touto špecifikáciou technického materiálu,

                                 —

                                 ochrane bezpečnosti operátorov a pracovníkov. V schválených podmienkach používania musí byť predpísané používanie primeraného osobného ochranného výstroja a opatrenia na zníženie rizika s cieľom znížiť vystavenie účinkom uvedených látok,

                                 —

                                 ochrane podzemných vôd, ak sa účinná látka použije v regiónoch s citlivými pôdnymi podmienkami a/alebo klimatickými podmienkami. V prípade potreby by mali podmienky povolenia zahŕňať opatrenia na zníženie rizika.

                           Príslušné členské štáty požiadajú o predloženie ďalších štúdií týkajúcich sa rizika pre podzemnú vodu. Zabezpečia, aby oznamovatelia poskytli takéto štúdie Komisii do 31. októbra 2011.

                     279

                     nátrium-4-nitrofenolát
                     č. CAS 824-78-2
                     č. CIPAC nepridelené

                     nátrium-4-nitrofenolát; nátrium-p-nitrofenolát

                     ≥ 998 g/kg

                        Z toxikologického hľadiska vyvolávajú obavy tieto nečistoty:

                                    Fenol

                                    max. obsah: 0,1 g/kg

                                    2,4-dinitrofenol

                                    max. obsah: 0,07 g/kg

                                    2,6-dinitrofenol

                                    max. obsah: 0,09 g/kg

                     1. novembra 2009

                     31. októbra 2019

                     ČASŤ A
                     Povoliť možno len použitie ako rastový regulátor rastlín.
                     ČASŤ B
                     Na vykonávanie jednotných zásad prílohy VI sa zohľadňujú závery revíznej správy týkajúcej sa nátrium-5-nitroguajakolátu, nátrium-2-nitrofenolátu a nátrium-4-nitrofenolátu finalizovanej Stálym výborom pre potravinový reťazec a zdravie zvierat 2. decembra 2008, a najmä jej dodatky I a II.
                     Pri tomto celkovom hodnotení musia členské štáty venovať osobitnú pozornosť:

                                 —

                                 špecifikácii technického materiálu ako komerčne vyrobeného – musí byť potvrdená a doložená vhodnými analytickými údajmi. Testovaný materiál použitý v dokumentoch toxicity by sa mal porovnať a overiť s touto špecifikáciou technického materiálu,

                                 —

                                 ochrane bezpečnosti operátorov a pracovníkov. V schválených podmienkach používania musí byť predpísané používanie primeraného osobného ochranného výstroja a opatrenia na zníženie rizika s cieľom znížiť vystavenie účinkom uvedených látok,

                                 —

                                 ochrane podzemných vôd, ak sa účinná látka použije v regiónoch s citlivými pôdnymi podmienkami a/alebo klimatickými podmienkami. V prípade potreby by mali podmienky povolenia zahŕňať opatrenia na zníženie rizika.

                           Príslušné členské štáty požiadajú o predloženie ďalších štúdií týkajúcich sa rizika pre podzemnú vodu. Zabezpečia, aby oznamovatelia poskytli takéto štúdie Komisii do 31. októbra 2011.

                     280

                     tebufenpyrad
                     č. CAS 119168-77-3
                     č. CIPAC 725

                        N-(4-terc-butylbenzyl)-4-chlór-3-etyl-1-metylpyrazol-5-karboxamid

                     ≥ 980 g/kg

                     1. novembra 2009

                     31. októbra 2019

                     ČASŤ A
                     Povoliť možno len použitia ako insekticíd a akaricíd.
                     ČASŤ B
                     Pri posudzovaní žiadostí o povolenie prípravkov na ochranu rastlín, ktoré obsahujú tebufenpyrad, na iné použitia ako na vrecúška rozpustné vo vode členské štáty venujú osobitnú pozornosť kritériám stanoveným v článku 4 ods. 1 písm. b) a zabezpečia, aby pred udelením takéhoto povolenia boli poskytnuté všetky potrebné údaje a informácie.
                     Na vykonávanie jednotných zásad prílohy VI sa zohľadňujú závery revíznej správy týkajúcej sa tebufenpyradu finalizovanej Stálym výborom pre potravinový reťazec a zdravie zvierat 2. decembra 2008, a najmä jej dodatky I a II.
                     Pri tomto celkovom hodnotení musia členské štáty venovať osobitnú pozornosť:

                                 —

                                 bezpečnosti operátorov a pracovníkov a zabezpečiť, aby v podmienkach používania bolo predpísané používanie primeraných osobných ochranných prostriedkov,

                                 —

                                 ochrane vodných organizmov a musia zabezpečiť, aby podmienky povolení podľa potreby zahŕňali opatrenia na zníženie rizika, ako napr. nárazníkové zóny,

                                 —

                                 ochrane hmyzožravých vtákov a musia zabezpečiť, aby podmienky povolenia podľa potreby zahŕňali opatrenia na zníženie rizika.

                           Príslušné členské štáty zabezpečia, aby oznamovateľ predložil Komisii:

                                 —

                                 ďalšie informácie, ktoré by potvrdili neprítomnosť relevantných nečistôt,

                                 —

                                 ďalšie informácie týkajúce sa rizika pre hmyzožravé vtáky.

                           Zabezpečia, aby oznamovateľ poskytol takéto štúdie Komisii do 31. októbra 2011.“

         (1)  Ďalšie podrobnosti o totožnosti a špecifikácii účinnej látky sú uvedené v revíznej správe.